L-UE qed issaħħaħ il-qafas legali għall-protezzjoni tal-interessi finanzjarji tagħha. Illum il-Kunsill adotta l-pożizzjoni tiegħu fl-ewwel qari dwar l-emendi għar-regolament dwar investigazzjonijiet imwettqa mill-Uffiċċju Ewropew Kontra l-Frodi (OLAF). L-għan tar-regoli l-ġodda huwa li tiġi żgurata kooperazzjoni bla xkiel bejn l-OLAF u l-Uffiċċju tal-Prosekutur Pubbliku Ewropew (UPPE), li huwa mistenni li jibda jopera fil-bidu tal-2021. Huma ser isaħħu wkoll il-qafas għall-investigazzjonijiet imwettqa mill-OLAF. Il-pożizzjoni tal-Kunsill fl-ewwel qari hija bbażata fuq il-qbil li ntlaħaq fin-negozjati mal-Parlament Ewropew dan is-sajf u hija mistennija li tiġi approvata mill-Parlament mingħajr emendi fis-sessjoni plenarja ta' Diċembru. L-OLAF twaqqaf fl-1999 biex iwettaq investigazzjonijiet amministrattivi relatati mal-protezzjoni tal-interessi finanzjarji tal-UE. Meta jidentifika reati kriminali possibbli, jista' jagħmel rakkomandazzjoni lill-awtoritajiet ġudizzjarji nazzjonali. Mill-2021, fl-istati membri li jipparteċipaw fl-UPPE, l-OLAF ser jirrapporta t-tali reati suspettati lill-UPPE u jappoġġa l-investigazzjonijiet tal-UPPE fuq talba tal-UPPE. Fi stati membri oħra, l-OLAF ser ikompli l-investigazzjonijiet tiegħu bħal qabel. Ir-Regolament dwar l-UPPE diġà jinkludi dispożizzjonijiet li jirregolaw ir-relazzjoni bejn l-UPPE u l-OLAF. Huma bbażati fuq il-prinċipji tal-kooperazzjoni mill-qrib, l-iskambju ta' informazzjoni, il-komplementarjetà u n-nuqqas ta' duplikazzjoni. Ir-regoli l-ġodda adottati mill-Kunsill illum jispeċifikaw aktar dettalji tar-relazzjoni, b'mod partikolari fir-rigward tat-twettiq ta' investigazzjonijiet amministrattivi komplementari fuq l-inizjattiva tal-OLAF. It-tali investigazzjonijiet ser ikunu possibbli soġġett għal ċerti kondizzjonijiet, dment li l-UPPE ma joġġezzjonax. L-emendi jtejbu wkoll l-effettività tal-investigazzjonijiet tal-OLAF, u jiċċaraw u jissimplifikaw xi dispożizzjonijiet tar-regolament dwar l-OLAF, mingħajr ma jibdlu l-mandat jew is-setgħat tal-OLAF. Uħud mid-dispożizzjonijiet ewlenin jirrigwardaw it-twettiq ta' kontrolli u spezzjonijiet fuq il-post u l-ammissibbiltà tar-rapporti tal-każijiet tal-OLAF bħala evidenza fi proċedimenti amministrattivi jew ġudizzjarji. L-OLAF ser jingħata wkoll drittijiet imtejba ta' aċċess għal informazzjoni dwar il-kontijiet tal-bank f'kooperazzjoni mal-awtoritajiet nazzjonali kompetenti, li jistgħu jkunu ċentrali biex jinkixfu każijiet ta' frodi jew irregolarità meta jkunu involuti flussi ta' flus kumplessi. Emendi għar-regolament tal-OLAF: pożizzjoni tal-Kunsill fl-ewwel qari